Baalsamin, Baal Sjamin of Baäl Sjamin (Aramees: ܒܥܠ ܫܡܝܢ), letterlik "god van die hemel", is ’n Semitiese godheid en ’n titel wat aan verskeie gode toegeken is, veral in Kanaän/Fenisië en Sirië. Die titel is meestal gebruik vir Hadad, wat dikwels ook net Baäl genoem is. Baalsamin was een van die twee oppergode en die luggod van Palmyra in Antieke Sirië (die ander hoofgod was Bel). Baalsamin se simbole was die weerligstraal en die arend, en hy het waarskynlik ’n triade gevorm met die maangod, Aglibol, en die songod, Malakbel. Volgens inskripsies het die kultus van Baalsamin in Tirus voortgeduur van Esarhaddon se tyd tot aan die einde van die 1ste millennium v.C. In sommige tekste word hy gelykgestel aan Uranos, die Griekse luggod, of aan Zeus, die Griekse hoofgod. Daar was ’n bekende, goed bewaarde tempel vir Baalsamin in Palmyra, wat die ekstremistiese militante groep Islamitiese Staat in Irak en die Levant (ISIL) in Julie of Augustus 2015 verwoes het. Dirven, Lucinda (1999).